Title: ÚJSZÁSZ VÁROS ÖNKORMÁNYZAT
Author: Mónika
Last saved by: Anonymus
Company: Újszász

Újszász Város Önkormányzata
Képviselő-testületének
16/2005. (IV.20.) önkormányzati rendelete, az adósságkezelési szolgáltatásról szóló
18/2003. (IX. 23.) Önkormányzati rendelet módosításáról, egységes szerkezetben a 18/2003. (IX.23.) önkormányzati rendelettel

Újszász Város Képviselőtestülete a helyi önkormányzatokról szóló többször módosított 1990. évi LXV. tv. 16. §. (1) bekezdése alapján, figyelemmel a szociális igazgatásról és szociális ellátásokról szóló többször módosított 1993. évi III. tv. 55/C. §-a által biztosított felhatalmazásra megalkotja az adósságkezelési szolgáltatásról szóló rendeletét az alábbiak szerint:

I. fejezet

A rendelet célja

1. §.

(1) E rendelet célja, hogy meghatározza az önkormányzat által a szociálisan hátrányos helyzetben lévők adósságterhének enyhítéséhez, továbbá lakhatási feltételeik megőrzéséhez biztosított támogatási rendszert, szervezeti kereteit, jogosultsági feltételeit, kifizetésének, folyósításának, valamint ellenőrzésének szabályait.

(2) Az együttes tehervállalás alapelve érvényesítése érdekében az adósságkezelés során az adósságkezelésben érdekelt valamennyi szereplőnek - önkormányzatnak, a szolgáltatóknak (hitelezőknek), valamint az érdekelt állampolgároknak – együtt kell működnie.

A rendelet hatálya

2.§.

(1) A rendelet hatálya kiterjed az Újszász Város közigazgatási területén lakóhellyel, tartózkodási hellyel rendelkező magyar állampolgárságú személyekre, az állandó tartózkodásra jogosító személyi igazolvánnyal rendelkező bevándoroltakra, a letelepedési engedéllyel rendelkező személyekre,  a magyar hatóság által menekültként elismert személyekre, akik a lakásban  lakástulajdonosként, haszonélvezőként, önkormányzati lakásban bérlőként és használóként  laknak.  

(2) Adósságkezelési szolgáltatásra jogosult az (1) bekezdésben foglaltak szerint a lakás tulajdonosa, haszonélvezője, önkormányzati lakás bérlője és használója.

(3) Az e rendelet szerinti támogatásban nem részesülhet: 
- aki önkényes lakásfoglaló,
- aki lakáshasznosításból származó jövedelemmel rendelkezik,
- aki olyan lakásban lakik, amelyre tartási, életjáradéki, illetve öröklési szerződést kötöttek,

Általános rendelkezések

3. §.

(1) E rendelet alkalmazása szempontjából Újszász Város közigazgatási területén elismert lakásnagyság (alapterület) Újszász Város Önkormányzata Képviselő-testületének a pénzbeli és természetbeni szociális ellátásokról szóló 11/2004. (II.11.) Önkormányzati rendelet 6. §. (2) bekezdés a) pontjában leírtak alapján számítandó.

(2) E rendelet alkalmazása során a szociális igazgatásról és szociális ellátásokról szóló többször módosított 1993. évi III. tv. 4. §-ában meghatározott fogalmakat kell figyelembe venni.

Az adósságkezelési szolgáltatás

4. §.

(1) Az önkormányzat adósságkezelési szolgáltatás esetén a jogosultat 
             - adósságkezelési tanácsadásban és
             - adósságcsökkentési támogatásban részesíti.

(2) Az adósságcsökkentés címén nyújtott támogatás vissza nem térítendő támogatásnak minősül, melyet az adósságkövetelés jogosultjának kell folyósítani.

(3) Az adósságcsökkentési támogatás pénzügyi fedezetét és a felhasználható pénzügyi kereteket az éves költségvetésről szóló önkormányzati rendeletben kell meghatározni.

(4) Az önkormányzat az adósságkezelési tanácsadást saját intézménye az Újszász Város Gyermekjóléti és Családsegítő Szolgálata útján biztosítja az e rendelet 11. §-ában foglaltak szerint. A családsegítő szolgálat a feladat ellátása érdekében adósságkezelői tanfolyamot végzett adósságkezelési tanácsadót/tanácsadókat alkalmaz.

II. Fejezet

Az adósságok típusai

5.§.

(1) Az önkormányzat az adósságkezelési szolgáltatás körébe az alábbi adósság típusokat kívánja bevonni:
                       - vezetékes gázdíj-tartozás,
                       - áramszolgáltatási díjtartozás,
                       - víz- és csatornahasználati díjtartozás,
                       - távhő- és melegvíz szolgáltatási díjtartozás,
                       - lakbérhátralék.
                       - hitelintézettel kötött lakáscélú kölcsönszerződésből fennálló hátralék

(2) Az adósságkezelési szolgáltatás körébe bevonható adósság maximális összege a 260.000.-Ft-ot nem haladhatja meg.

(3) Ha az adós egyidejűleg többféle adósságkezelését kéri, akkor az adósságcsökkentési támogatást a kezelt adósságok arányának figyelembevételével kell meghatározni.

Az adósságkezelési szolgáltatásra való jogosultság feltételei és az adós kötelezettségei

6.§.

(1) Az önkormányzat lakhatást segítő adósságkezelési szolgáltatásban részesíti azt a családot
vagy személyt,
- akinek az adóssága meghaladja az 50.000.-Ft-ot, és
- akinek az 5. §. (1) bekezdésében meghatározott adósságok valamelyikénél fennálló tartozása
legalább hat havi, vagy a közüzemi díjtartozása miatt a szolgáltatást kikapcsolták,  továbbá 
- akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének másfélszeresét, egyedül élő esetén a kétszeresét, és
- ( hatályon kívül)
- aki a településen elismert a rendelet 3. §. (1) bekezdésében foglalt lakásnagyságot meg nem haladó lakásban lakik és
- aki vagyonának (ingatlan, jármű, gépi meghajtású termelő- és munkaeszköz, vagyoni értékű jog) külön-külön számított forgalmi értéke, illetőleg összege az öregségi nyugdíj mindenkori legkisebb összegének a húszszorosát, vagy együttes forgalmi értéke az öregségi nyugdíj mindenkori legkisebb összegének az ötvenszeresét nem haladja meg. 
Nem minősül vagyonnak az az ingatlan, amelyben az érintett személy lakik, továbbá a mozgáskorlátozottságra tekintettel fenntartott gépjármű.

(2) E rendelet 6. § (1) bekezdésében meghatározott feltételeknek megfelelő igényjogosultak közül a döntést hozó előnyben részesítheti azt a családot: 

               -  ahol 3 vagy több gyermek neveléséről gondoskodnak,
                - a gyermekét/gyermekeit egyedül nevelő szülőt,
                - továbbá  aki munkanélküli, rokkant vagy súlyosan fogyatékos, akinek átmeneti vagy tartós nevelése – nagykorúvá válása miatt – a kérelem benyújtását megelőző 10 éven belül szűnt meg, aki 70 év feletti egyedül élő személy.

(3) Amennyiben a kezelendő adósságok együttes összege meghaladja a rendelet 5. § (2) bekezdésében foglalt összeghatárt, akkor a döntést hozó ahhoz az adósság típushoz/típusokhoz nyújt adósságcsökkentési támogatást, amely/ek leginkább veszélyeztetik az adós lakhatási feltételeit.

(4) Az adós köteles az adósságkezelési szolgáltatásba bevont tartozásának legalább 25 %-át (a továbbiakban : önrész) a szolgáltató (hitelező ) részére vállalásától függően egy összegben vagy havi részletekben megfizetni.

(5) Az adósságkezelési szolgáltatásra jogosult köteles adósságkezelési tanácsadást igénybe venni a rendelet 11. §-ában foglaltak szerint, ennek érdekében köteles együttműködni az Újszászi Gyermekjóléti és Családsegítő Szolgálat  adósságkezelési tanácsadójával.

(6) Az adósságkezelési szolgáltatásra jogosult az adósságkezelés időtartama alatt köteles együttműködni az önkormányzattal, a szolgáltatóval (hitelezővel) és a családsegítő szolgálattal. Az adósságcsökkentési támogatásban részesülő személy az adósságcsökkentési támogatásról szóló jogerős határozat birtokában köteles a hitelezővel (szolgáltatóval) szerződést kötni a tartozása megfizetéséről és köteles az adósságkezelési tanácsadóval írásos megállapodást kötni.

(7) Az adós köteles az adósságkezelés időtartama alatt a tárgyhavi lakásfenntartás kiadásainak eleget tenni.

(8) Az adósságkezelés időtartama legfeljebb 18 hónap, amely indokolt esetben egy alkalommal hat hónappal meghosszabbítható.

(9) Adósságkezelési szolgáltatás ugyanazon lakásra csak egy jogosultnak állapítható meg, függetlenül a lakásban élő személyek és háztatások számától.

(10) A (9) bekezdés alkalmazásában külön lakásnak kell tekinteni a társbérletet, az albérletet, és a jogerős bírói határozattal megosztott lakás lakrészeit.

(11) Az adósságkezelési szolgáltatásban részesülő személy az adósságkezelés időtartamára, de legalább egy évre Újszász Város Képviselőtestületének a pénzbeli és a természetbeni szociális ellátásokról szóló 16/2003. (VIII.29.) számú rendeletének 10. §-a szerint alanyi jogon lakásfenntartási támogatásra jogosult.

Az adósságcsökkentési támogatás

7.§.

(1) Az adós az önrészt a rendelet 6. §-ának (4) bekezdésében foglaltak szerint – vállalásától függően -  egy összegben, vagy havi részletekben  köteles a hitelező részére megfizetni.

(2) Az adós az önrész egyösszegű vagy részletekben történő teljesítése esetén is köteles az adósságkezelési szolgáltatás időtartama alatt folyó fizetési kötelezettségének eleget tenni.

(3) Az adósságcsökkentési támogatás mértéke nem haladhatja meg az adósság 75 %-át és összege legfeljebb 200.000.-Ft, azaz Kettőszázezer forint lehet.

Az adósságcsökkentési támogatás módja és az adósságcsökkentési támogatás utalására vonatkozó szabályok

8.§.

(1) A megállapított adósságcsökkentési támogatásnak a követelés jogosultja részére történő folyósításáról a jegyző gondoskodik.

(2) A jegyző az adósságcsökkentési támogatást az adós vállalásától függően egyösszegben vagy havi részletekben utalja a szolgáltatónak.

(3) A jegyző az önrész vagy az önrész első részlete befizetésének szolgáltató általi igazolása után a szolgáltatást egyösszegben vagy havi részletekben utalja.

(4) A támogatás egyösszegben történő teljesítésére csak az önrész egyösszegű befizetése esetén kerülhet sor.

(5) Az önrész részletekben történő megfizetése esetén az adós részletfizetési kötelezettségének minden hónap 20-ig köteles eleget tenni, melyről a szolgáltató igazolást állít ki. A jegyző az adósságcsökkentési támogatást ezt követően minden hónap utolsó napjáig utalja a szolgáltatónak.

Az önkormányzat és a szolgáltatók (hitelezők) közötti keret megállapodások megkötésének alapelvei

9. §.

(1) Az együttes tehervállalás elvének biztosítása érdekében keret megállapodás azon szolgáltatókkal (hitelezőkkel) köthető meg, amelyek szándéknyilatkozatban vállalják az adósságkezelésben való érdemi együttműködést.

(2) Érdemi együttműködés alatt értendő az adósságkezelési szolgáltatásra jogosult adós részére az önkormányzat és a szolgáltató (hitelező) által kötött keret megállapodásban foglaltak szerinti engedmény nyújtása.

(3) A szolgáltatóval kötött keret megállapodásnak tartalmaznia kell az önkormányzat és a szolgáltató által vállalt kötelezettségeket, a szolgáltató által biztosított engedményeket.

Az adósságcsökkentési támogatást megállapító határozat tartalmi elemei

10.§.

(1) Az önkormányzat az adósságcsökkentési támogatást  határozattal állapítja meg.

(2) A határozatnak tartalmaznia kell:

a./ a támogatást nyújtó önkormányzat mint támogató adatait, a támogatásban részesülő személy, mint támogatott adatait, valamint a szolgáltató, mint engedményt nyújtó adatait,
b./ a támogatott egyes szolgáltatónál meglévő, a rendelet hatálya alá tartozó adósság típusait, és mértékét,
c./ az önrész mértékét és ennek a támogatott által vállalt fizetési módját, részletekben történő fizetés esetén annak határidejét és havi összegét, az adóst terhelő fizetési kötelezettség ütemezését,
d./ az adósságcsökkentési támogatás mértékét, összegét és folyósításának szabályait, továbbá az adósságcsökkentési támogatás formáját (vissza nem térítendő szociális támogatás), 
e./ az adós tájékoztatását arról, hogy az önkormányzat a támogatást a szolgáltató/k/nak utalja,
f./ az adós tájékoztatását arról, hogy a támogatást nyújtó önkormányzat a szerződés időtartama - alatt  és azt követően is az illetékes szolgáltató/k/nál informálódik az aktuális befizetésekről,
g./ a feltételek nem teljesülése esetén érvényesülő jogkövetkezményeket,
h./  az adósságkezelés időtartamát,
i./ rendelkezést az alanyi jogon biztosítandó lakásfenntartási támogatásról, 
j./ tájékoztatást az adósságkezelési tanácsadóval megállapodás megkötésére és a szolgáltatóval  szerződés megkötésére vonatkozóan,
k./  tájékoztatást az adósságkezelési tanácsadáson való kötelező részvételről.

(3) Az adósságcsökkentési támogatásról rendelkező határozatot a Szociális Csoport köteles megküldeni a Gyermekjóléti és Családsegítő Szolgálatnak és a szolgáltatónak.

Adósságkezelési tanácsadás

11. §.

(1) Az önkormányzat az adósságkezelési szolgáltatásra jogosult részére adósságkezelési tanácsadást működtet, saját intézménye által, melyen az adós köteles részt venni. 

(2) Az adósságkezelési szolgáltatásra jogosult adós a jogosultságot megállapító határozat kézhezvételét követő 5 munkanapon belül köteles felkeresni a Gyermekjóléti és Családsegítő Szolgálat adósságkezelési tanácsadóját írásos megállapodás megkötése céljából.

(3) Az adósságkezelési tanácsadó – a tanácsadás keretében az alábbi feladatokat látja el. 

- tájékoztatja az adóst az adósságkezelés formáiról, feltételeiről,
- az adós hozzájárulásával megvizsgálja az adós háztartásának gazdálkodását, kiadási és fogyasztási szerkezetét, megvizsgálja az adós háztartás fizetőképességét és fizetési készségét, és ennek alapján javaslatot tesz az adósságkezelési szolgáltatásba történő bevonására,
- a határozat meghozatalához szükséges dokumentumok alapján  a támogatásra javaslatot dolgoz ki (támogatás összege, visszafizetés időtartama, stb.),
- az adósságszolgáltatás időtartama alatt folyamatosan kapcsolatot tart és segítséget nyújt az adós háztartásnak és legalább havonta egy személyes találkozás útján folyamatosan figyelemmel kíséri az adósságkezelési megállapodásban foglaltak betartását, 
- jelzéssel él az önkormányzat felé, ha az adós az adósságkezelési tanácsadást nem veszi igénybe és kezdeményezi a rendeletben meghatározott szankció alkalmazását, szükség esetén kezdeményezi az adósságcsökkentési támogatásra vonatkozó döntés módosítását.

(4) Az adósnak az adósságkezelési tanácsadóval való kapcsolattartása szükség szerinti, havonta legalább egy alkalommal kötelező.

(5) A tanácsadás formája egyéni és /vagy csoportos lehet, hogy az adósnak melyiken kell részt vennie, azt az adósságkezelési tanácsadó határozza meg. 

(6) Az adósságkezelési tanácsadó amennyiben: 
 - az adós megállapodás megkötésére nem jelenik meg vagy 
 - az adós a tanácsadáson már egy alkalommal nem jelenik meg vagy 
 - az adós a megállapodásban foglaltakat nem teljesíti vagy vállalt fizetési kötelezettségével már egy alkalommal elmarad, 
 tudomására jutásától számított három munkanapon belül jelzéssel él a Szociális Csoport felé a szükséges szankció megtétele érdekében.

Az adósságcsökkentési támogatás megszüntetésének esetei

12. §.

(1) A szolgáltató(k) havonta tájékoztatja/ák a Szociális Csoport az adósságkezelési szolgáltatásban részt vevő adós fizetési kötelezettségének teljesítéséről, vagy nem teljesítéséről.

(2) Az adósságcsökkentési támogatás tovább nem folyósítható és a kifizetett összeget vissza kell téríteni, ha a jogosult
- az adósságkezelési tanácsadást nem veszi igénybe (11. § (6) bek.) , vagy 
- az általa vállalt adósságtörlesztést  nem teljesíti ,  illetőleg
- az adósságkezelési szolgáltatás igénybevételét követően  lakásfenntartási kiadásokkal kapcsolatos fizetési kötelezettségének három hónapig nem tesz eleget.

(3) Az adósságcsökkentési támogatás visszafizetését legfeljebb olyan összegű részletekben lehet elrendelni, mint amilyen összegben a támogatást adták.

(4) Az adósságcsökkentési támogatás a (2) bekezdésben foglaltak szerinti megszüntetésétől számított 24 hónapon belül ismételten nem állapítható meg.

(5) Ha az adósságcsökkentési támogatásban részesülő személy az adósságkezelés időtartama alatt meghal vagy lakóhelye megváltozik, a támogatás további folyósítását meg kell szüntetni.

(6) Azon család vagy személy, aki adósságkezelési szolgáltatásban részesült és az adott adósságtípus teljes összege kiegyenlítésre került a szolgáltató felé, ugyanazon adósságtípusra vonatkozóan adósságkezelési szolgáltatásban a kiegyenlítést követő 12 hónapon belül ismételten nem részesülhet.

Hatásköri és eljárási rendelkezések

13. §.

(1) Újszász Város Képviselőtestülete az adósságkezelési szolgáltatás megállapítására vonatkozó hatásköre gyakorlását a polgármesterre ruházza át, és felhatalmazza a rendelet 9. §-ában foglaltak szerint a szolgáltatókkal történő keret-megállapodások megkötésére. Az adósságkezelési szolgáltatás technikai lebonyolítását a Polgármesteri Hivatal Szociális Csoportja végzi. 

(2) A kérelmeket évközben folyamatosan az erre rendszeresített formanyomtatványokon a Polgármesteri Hivatal Szociális Csoportjánál kell előterjeszteni. A Szociális Csoport a kérelmet benyújtásától számított öt munkanapon belül – javaslat kialakítása céljából – megküldi az Újszászi Gyermekjóléti és Családsegítő Szolgálat adósságkezelési tanácsadójának.

(3) Az adósságkezelési tanácsadó javaslatát az adóssal történt kapcsolatfelvételt követő 15 napon belül megküldi a Polgármesteri Hivatal Szociális Csoportjának.

(4) A Polgármesteri Hivatal Szociális Csoportja az adósságcsökkentési támogatásra való jogosultságot megállapító határozat egy példányát köteles megküldeni a Gyermekjóléti és Családsegítő Szolgálat adósságkezelési tanácsadójának és az érintett szolgáltatójának. 

(5) Az adósságkezelési szolgáltatásra való jogosultság elbírálásához a kérelmező köteles saját  és a háztartásában élő személyek adatairól, jövedelmi és vagyoni viszonyairól nyilatkozni, és az erre vonatkozó – rendeletben előírt tartalmú – igazolásokat becsatolni, illetve ennek hivatalból történő beszerzéséhez hozzájárulni.

(6) A jogosultsági feltételek fennállását az alábbiak szerint kell igazolni: 
- a háztartásban együttélést a személyi igazolványok és/vagy lakcímkártyák bemutatásával, illetve a népesség nyilvántartás adatainak felhasználásával, 
- nappali tagozaton felsőfokú tanulmányokat folytató gyermek esetében iskolalátogatási igazolással, melynek tartalmaznia kell a folyósított ösztöndíjat is,
- a háztartásban élő tanköteles gyermekről a nevelési-oktatási intézmény által kiállított iskolalátogatási igazolással, a nem tanköteles gyermekről személyi lappal vagy lakcímkártyával,
- munkanélküli esetén a Munkaügyi Központ által kiállított igazolást arról, hogy a munkanélküli regisztrált és ellátásban részesül-e,
- elvált, vagy különélő családi állapotú kérelmező esetében a gyermektartásdíjról rendelkező jogerős bírói ítélet,
- a háztartásban élő – korhatárra tekintet nélkül – tartósan beteg illetőleg testi, érzékszervi, értelmi vagy más fogyatékos személyről a fogyatékosságról, rokkantságról szóló igazolást, 
- a hitelező (szolgáltató) által kiállított igazolás az adósságkezelésbe bevonni kívánt tartozásokról, amely tartalmazza a hátralék összegét és a hátralék keletkezésének időszakát,
- nyilatkozatot a lakás nagyságáról és a lakásban tartózkodás jogcíméről, 
- a 32/1993. (II.17.) Kormányrendelet l. sz. melléklete szerinti jövedelemnyilatkozatot. 
- A kérelmező által adott vagyonnyilatkozat alapján az önkormányzat adó- és értékbizonyítványt állíthat ki a kérelmező, és a közös háztartásában élők – 6.§ /1/ bekezdés f.) pontjában foglaltak szerinti – vagyonáról.

(7) A jövedelem számításánál irányadó időszak és az igazolás módja: 

- munkabér esetén a kérelem benyújtását megelőző három hónap nettó jövedelem átlagáról szóló munkáltatói igazolás, 
- munkanélküli járadékban részesülőknél a megállapító határozat és a kérelem   benyújtását megelőző három havi csekkszelvény,
- az egyéb havi rendszerességgel mérhető jövedelmek – nyugdíj, egyéb nyugdíjszerű ellátások, járadékok – esetében a Nyugdíjbiztosítási Igazgatóság által kiállított tárgyévet megelőző évről szóló értesítő és a kérelem benyújtását megelőző három hónap szelvényei illetve pénzintézeti számlakivonatai, 
- családi pótlék, gyes, gyet, gyed-ről a folyósító szerv által kiállított a kérelem benyújtását 
         megelőző három hónapról szóló igazolás,
- a gyermektartásdíjról a kérelem benyújtását megelőző három hónapról szóló igazolás,
-  a havi rendszerességgel nem mérhető jövedelmek esetén a kérelem benyújtását megelőző három hónap jövedelmét kell igazolni és  az APEH által kiadott igazolást kell csatolni, 
– alkalmi munkavállaló esetén személyes nyilatkozat a havi átlagos nettó jövedelemről, amennyiben az alkalmi munkavállaló alkalmi munkavállalói könyvvel rendelkezik, annak bemutatása.

(8) A támogatásban részesülő a jogosultság feltételeit érintő lényeges tények, jövedelmi viszonyok változását, annak bekövetkeztét 15 napon belül köteles Újszász Város Polgármesteri Hivatala Szociális Csoportjához bejelenteni. 

(9) Ha az önkormányzat hivatalos tudomása vagy környezettanulmány lefolytatása alapján a kérelmező életkörülményeire tekintettel az /5/ és /6/ bekezdés szerinti jövedelem illetve vagyonnyilatkozatban foglaltakat vitatja, felhívhatja a kérelmezőt az általa lakott lakás illetve a saját és a családja tulajdonában álló vagyon fenntartási költségeit igazoló dokumentumok benyújtására. Abban az esetben, ha a fenntartási költségek meghaladják az igazolt jövedelem 50 %-át, a jövedelem a fenntartási költségek figyelembevételével vélelmezhető. 

ZÁRÓ RENDELKEZÉSEK

14. §.

E rendelet 2003. október 1-jén lép hatályba.
A módosítások e rendelet kihirdetése napján lépnek érvénybe.

E rendelet kihirdetéséről Újszász Város jegyzője gondoskodik.

Újszász, 2005. április 19.

       Molnár Péter							          Boros Péterné
      polgármester								   jegyző